b'\n_START_ARTICLE_\nGrad Graben\n_START_SECTION_\nZgodovina\n_START_PARAGRAPH_\nZgodovinar Janez Vajkard Valvasor v svojem delu \xc2\xbbSlava Vojvodine Kranjske\xc2\xab\xc2\xa0navaja, da je stolpast grad Graben posredno omenjen preko dveh vitezov bratov  Konrada in Grimoald iz Grabna, ki naj bi \xc5\xbeivela okoli leta 1170. Nadalje Valvasor navaja, da je bil okoli leta 1330 lastnik gradu Ulrik II. Grabenski. S smrtjo Ruperta IV. Grabenskega leta 1468, zadnjega mo\xc5\xa1kega \xc4\x8dlana rodbine kranjske (osnovne) veje Grabenskih, je grad pre\xc5\xa1el v last koro\xc5\xa1ke veje Grabenskih. Tako je bilo gospostvo in grad Graben do 1507 v posesti Vergila Grabenskega (Virgil von Graben), nakar po njegovi smrti preide v roke bratrancev iz \xc5\xa1tajerske linije Grabenskih iz  Kornberga \xe2\x80\x93 bratov Andreja, Viljema in Wolfganga Grabenskih. _NEWLINE_Grad in gospostvo Graben je od leta 1510  pripadalo Juriju pl. Mordaxu. Vitezi Mordaxi so stolpasti grad dogradili s treh strani in ga utrdili s kro\xc5\xbenim obzidjem. Zgradba je bila dru\xc5\xbeinski sede\xc5\xbe te rodbine do za\xc4\x8detka 18. stoletja. Takrat ga je pred letom 1709 kupil grof Sigfrid Baltazar Gallenberg. Dvajset let kasneje so gospo\xc5\xa1\xc4\x8dino zdru\xc5\xbeili z gospostvom Grm in Zabor\xc5\xa1t. Leta 1751, je posest pre\xc5\xa1la na barona Michelangela Zois Edelsteinskega, katerih dedi\xc4\x8di so grad leta 1810 prodali \xc4\x8cehu Antonu Smoli in njegovi \xc5\xbeeni Klari. Zadnji privatni lastnik do druge svetovne vojne je dru\xc5\xbeina Jalen iz Kranjske gore. Ta je zgradbo predelala v enonadstropno poslopje s piramidasto streho in kamnitim, s stebri podprtim balkonom, kjer so danes stanovanja, last Kmetijske zadruge Krka. Danes je gra\xc5\xa1\xc4\x8dina v privatnih rokah podjetja Agroma TS.'